**Gazdasági összefoglaló, közbeszerzési összesítő (2017.11.27.-12.03.)**

**A Transilvania Bank (BT) vezetősége múlt héten aláírta a Bancpost többségi részvénycsomagjának megvásárlásáról szóló szerződést.** A Bukaresti Értéktőzsde (BVB) közleményben tudatta, hogy aláírták a szerződést, amellyel a Transilvania Bank megveszi a Bancpost többségi részvénycsomagját az Eurobank Grouptól. A tranzakció során a BT részesedést szerez az Eurobank Group romániai vállalkozásaiban is, vagyis az ERB Retail Services IFN Rt.-ben és az ERB Leasing IFN Rt.-ben. Az adásvétel révén 15 százalékkal bővülnek az erdélyi pénzintézet aktívái és bevételei, és 250 millió eurós profitjához további 50 millió euró adódik hozzá. Horia Ciorcilă, a Transilvania Bank elnöke és Omer Tetik elnök-vezérigazgató szerint, a felvásárlással inkább az volt a céljuk, hogy egy jövedelmező és versenyképes bank legyen a Transilvania, nagy forgalommal, mivel meglátásuk szerint a jövőben nem maradnak meg a piacon azok a hitelintézetek, amelyek nem rendelkeznek nagy volumennel. **Az 1994-ben Kolozsváron alapított Transilvania Bank a második helyen áll a romániai bankpiacon az aktívák tekintetében.**

<https://kronika.ro/gazdasag/transilvaniara-valt-a-bancpost-a-nagy-forgalom-a-cel-a-tranzakcioval>

**Elkezdték a korszerűsítési munkálatokat a Dél-erdélyi Piski és Arad közötti vasútvonalon.** AKözlekedési Minisztérium a Román Vasúttársaság Rt. (CFR) közvetítésével lezárta a kisajátítások első szakaszát, és átadta a terepet Piski és Arad között egy 78 kilométeres sínpár korszerűsítésére. A beruházás értéke 770 millió euró (áfa nélkül), és nagyobbrészt a 2014–2020-as költségvetési ciklusban Románia rendelkezésére álló európai uniós alapokból finanszírozzák, a román állam önrésze 15 százalékot tesz ki. A munkálatok nyomán lehetővé válik, hogy a vonatok akár 160 kilométer/órával közlekedjenek. Első körben egy körülbelül 10 kilométeres rész korszerűsítése kezdődik el a vasúti szakasz 614. kilométere és Berzova település, illetve Berzova és a tőle keletre fekvő Iltő közötti 78 kilométeres távon belül. A munkálatokat az Astaldi SpA–FCC Construccion SA–Salcef Construzioni Edili e Ferroviarie SpA–Thales Systems Románia Kft. társulás végzi. Közben a Román Vasúttársaság már azt is bejelentette, hogy az FCC – Astaldi–Convensa társulással már a Piski és Guraszáda közötti mintegy 40 kilométeres szakasz korszerűsítésére is megkötötték a szerződést, ennek kivitelezésére is három év áll a cégcsoport rendelkezésére. A szerződés értéke 2,63 milliárd lej. A Capital gazdasági hetilap értesülései szerint a közeljövőben a CFR várhatóan újabb szakaszok modernizálására köt szerződést a Segesvár és Piski közötti szakaszon.

<https://kronika.ro/gazdasag/megujulhat-a-del-erdelyi-vasut-770-millio-euros-beruhazas-az-arad-es-piski-kozotti-szakaszon>

**A román Közlekedési Minisztérium jóváhagyta az észak-erdélyi autópálya részét képező Marosvásárhely-Aranyosgyéres (Campia Turzii) szakasz finanszírozását**. A csaknem 52 kilométer hosszú, összesen négy sávos útszakasz része a 2014-2020-as Regionális Operatív Programnak. A beruházás költségeit 1,826 milliárd lejre (410 millió euróra) becsülik, amelynek túlnyomó része az uniós kohéziós alapokból térül meg. Az autópálya megépítése 62 percről 36 percre csökkentené a menetidőt Marosvásárhely és Aranyosgyéres között. A beruházást ugyan 2014-ben kezdték el, de a különböző engedélyek kibocsátásának késlekedése miatt állt az építkezés bizonyos alszakaszokon. A tervek szerint 2019 októberében adják át az 51 kilométeres szakaszt.

<http://penzcsinalok.transindex.ro/hir/20171202-jovahagytak-a-marosvasarhely-aranyosgyeres-autopalya-finanszirozasat>

**Két állami vállalat, a Hidro Tarnița és az Energonuclear is a bezárás szélén áll.** Az Energonuclear**-**t 2009-ben azzal a céllal hozták létre, hogy egy 5,5 milliárd eurós beruházást valósítsanak meg, amely által a cernavodai atomerőművet két új reaktorral bővítették volna ki. Annak ellenére, hogy 2011 és 2016 között a vállalat összesen 6 millió eurót költött az alkalmazottak béreire, a fejlesztésből semmi nem valósult meg. A Hidro Tarnița története 2013-ban kezdődött, amikor a román állam egy 1,2 milliárd eurós beruházás révén tervezett a Kolozsvárhoz közeli Felsőszamoson egy vízerőművet létrehozni. A beruházás célja a Nemzeti Energia Rendszer kiegyensúlyozása lett volna, hiszen akkoriban még tervben volt a cernavodai két új blokk megépítése és egy 3000 MW-os szélerőműpark kialakítása Dobrudzsában. 2013 óta a vállalat 2 millió eurót költött fizetésekre, úgy, hogy 4 év alatt ebben a projektben sem történt előrelépés. 2016-ban a Ciolos-kormány idején az akkori energiaügyi miniszter elutasította a projektet, és kérte annak leállítását a kormányfőtől, hivatalos döntés azonban azóta sem született az ügyben.

<http://www.capital.ro/energonuclear-hidro-tarnisa-capat-de.html?&page=1>

**A Főkonzulátus Külgazdasági Irodáját érintő fontosabb gazdasági események:**

**Főkonzulátusunk**, a Romániai Magyar Közgazdász Társaság, valamint a Magyar Mágnás Egyesület **idén ötödik alkalommal rendezte meg a *„Pénzmágnes – Kulcs a gyarapodáshoz”* elnevezésű gazdasági-pénzügyi vetélkedőt**. **A vetélkedő célja, hogy tudatos, a pénzügyekben jártas fiatal közösséget hozzon létre**, amely hozzájárul a szülőföldön való megmaradáshoz is. Idén már második éve, hogy a vetélkedő körét kiterjesztettük, amit jól mutat az is, hogy a versenyre regisztrált **326 diák között** megközelítőleg **fele-fele arányban voltak erdélyi, illetve más határon túli területeken tanuló magyar diákok**. A verseny egy online fordulóból állt, amelyre 2017. október 26-án került sor, majd az innen továbbjutó legjobb 20 diák meghívást kapott a 2017. november 29-én Kolozsváron megszervezett döntő fordulóra. **A döntőben végül 19 diák vett részt, ebből 4 Felvidékről, 2 pedig Délvidékről érkezett.** A Főkonzulátus rendezvénytermében megrendezett díjátadó ünnepségen Csatlós Pál, a Romániai Magyar Közgazdász Társaság elnöke, Bitai László, a Magyar Mágnás Egyesület elnöke, valamint Telegdi Andrea külgazdasági attasé köszöntötte a fiatalokat és adta át az értékes nyereményeket. A versenyt évről évre kolozsvári magyar vállalkozók támogatják, idén az összesen 1.000 euró értékű jutalmakat a Deco Center, a Thermopan, valamint a Cosmetic Plant cégek vezetői ajánlották fel. A rendezvény megvalósulását a Bethlen Gábor Alap is támogatta. Köszönjük ezúton a délvidéki, valamint a felvidéki külképviseleteink hathatós támogatását.

<https://www.facebook.com/penzmagnes.ro/>

**A konzuli kerületre vonatkozó közbeszerzési összesítő** **(forrás** [**www.e-licitatie.ro**](http://www.e-licitatie.ro)**)**

|  |  |  |  |  |  |
| --- | --- | --- | --- | --- | --- |
| **Ágazat** | | **A közbeszerzési felhívás tárgya** | **A pályázat benyújtásának határideje** | **A közbeszerzés értéke (EUR)\*** | **A közbeszerzési felhívást közzétevő neve és elérhetősége** |
| **EGÉSZSÉGÜGY** | **egészségügyi készletek közbeszerzése** | **Egészségügyi anyagok beszerzése** (Kolozs megye) | 2018.01.05. | 445.419,40 | **SPITALUL CLINIC DE RECUPERARE CLUJ-NAPOCA**, Cím: str. VIILOR nr. 46-50, Cluj-Napoca, Cod postal: 400347, Romania, Tel. +40 0264207021, Email: recuperarecj@gmail.com, Fax: +40 0264453131, Kapcsolattartó személy: Bota Viorica |
|  | **egészségügyi készletek közbeszerzése** | **Orvosi fogyóeszközök beszerzése** (Kolozs megye) | 2018.02.07. | 361.535,53 | **SPITALUL CLINIC JUDETEAN DE URGENTA CLUJ**, Cím: STR. CLINICILOR NR. 3-5, Cluj-Napoca, Cod postal: 400006, Romania, Tel. +40 264592771, Email: achizitiiscjucj@yahoo.com, Fax: +40 264590235, Kapcsolattartó személy: PAUL RISNITA |
| **IPARI BERENDEZÉSEK** | **ipari berendezések közbeszerzése** | **Aszfaltkeverő állomás beszerzése** (Temes megye) | 2018.01.15. | 1.625.545,56 | **DRUMURI MUNICIPALE TIMISOARA SA**, Cím: str. Eternitatii, nr.45, Timisoara, Cod postal: 300447, Romania, Tel. +40 256215214, Email: corina.grunfeld@sdm-tm.ro, Fax: +40 256215007, Kapcsolattartó személy: Corina Grunfeld |
| **EGYÉB** | **tüzelőanyag** | **Bükkfa pellet beszerzése** (Bihar megye) | 2018.01.09. | 142.513,58 | **SPITAL CLINIC JUDETEAN DE URGENTA ORADEA**, Cím: STR. REPUBLICII NR. 37, Oradea, Cod postal: 410159, Romania, Tel. +40 259434406, Email: scjo.achizitii@yahoo.com, Fax: +40 259417169, Kapcsolattartó személy: BOGDAN NICOLAE IURCOV |
| **\*A Román Nemzeti Bank 2016. évi EUR/RON középárfolyama alapján 1 EUR = 4,4908 RON** | | | | | |